Andijonda respublika tadbiriga qatnashish uchun 1000 dollar talab qilingani aytildi

Andijon viloyat hokimligi matbuot xizmati ijtimoiy tarmoqlarda 8 mart – xalqaro xotin qizlar kuni munosabati bilan uyushtiriladigan respublika tadbiriga qatnashish uchun 1000 AQSh dollari talab qilingani haqidagi xabar yuzasidan munosabat bildirdi.
Ma'lum qilinishicha, viloyatdan xalqaro xotin-qizlar kuni bayrami munosabati bilan respublika tadbiriga 2019–2021 yillar davomida yuborilgan xotin-qizlarning tarkibi ko'rib chiqilganda 3 yil davomida qatnashgan ayollarning takroran yuborilganlik holati aniqlanmagan.
Shuningdek, bayram tadbiriga yuborilgan xotin-qizlarning davlat va jamoat ishlarida faol, tashabbuskor, yurt ravnaqi uchun xizmat qilib kelayotgan nomzodlari taqdim etilgan.
“Hozirda ijtimoiy tarmoqlarda qayd etilgan, haqiqatga to'g'ri kelmaydigan ‘Andijon viloyatidan 1000 AQSh dollari evaziga’ mazkur tadbirda qatnashish uchun yuborilishi yuzasidan berilgan asossiz ma'lumot bo'yicha huquq-tartibot organlari tomonidan o'rganish ishlari olib borilmoqda. Belgilangan tartibda qonuniy chora ko'rilishi ta'minlanadi”, deyiladi xabarda.
Shuningdek, viloyat hokimligi fuqarolardan asossiz va yolg'on xabar tarqatishdan ehtiyot bo'lishni, yuqorida keltirilgani kabi yolg'on xabarni tarqatgan shaxs qonunlarda belgilangan tartibda jazoga tortilishi muqarrarligini eslatib o'tgan.
Avvalroq Toshkent viloyatida tadbirkordan sudlanganlik holatini olib tashlash uchun pul olgan erkak ushlangandi. Shuningdek, Navoiyda Milliy gvardiyaga ishga kiritish uchun 600 dollar talab qilgan erkak qo'lga tushgandi.